นายกรัฐมนตรีและรัฐมนตรีว่าการกระทรวงกลาโหม กังวลปัญหาไฟป่า สั่งกองทัพเร่งระดมกำลังภาคพื้นและอากาศ สนับสนุนดับไฟป่าที่กระจายตัวในหลายพื้นที่
นายกรัฐมนตรีและรัฐมนตรีว่าการกระทรวงกลาโหม กังวลปัญหาไฟป่า สั่งกองทัพเร่งระดมกำลังภาคพื้นและอากาศ สนับสนุนดับไฟป่าที่กระจายตัวในหลายพื้นที่พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโกม ได้สั่งการให้ทุกเหล่าทัพ ระดมทรัพยากรและเครื่องมือช่าง รวมทั้งกำลังพลของแต่ละหน่วยทหารในพื้นที่ เร่งกระจายลงไปช่วยสนับสนุนการควบคุมสถานการณ์ไฟป่าที่เกิดขึ้นและกระจายตัวในพื้นที่หลายจังหวัด ทั้งภาคเหนือ ภาคตะวันออก ภาคกลาง และภาคตะวันออกเฉียงเหนือ ซึ่งลุกลามสร้างความเสียหายแก่พื้นที่ป่าต้นน้ำ และเกิดปัญหาหมอกควันกระจายเป็นวงกว้างในหลายพื้นที่ โดยขอให้ประสานทำงานร่วมกับฝ่ายปกครอง รวมท้ังส่วนราชการ ภาคเอกชนและจิตอาสาของจังหวัดอย่างใกล้ชิด เพื่อควบคุมและหยุดไฟป่าในแต่ละพื้นที่ให้ได้โดยเร็ว ขณะเดียวกัน ให้จัดชุดแพทย์สนามสนับสนุนเข้าไปช่วยเหลือ พร้อมให้คำแนะนำการดูแลสุขภาพประชาชนในพื้นที่จากปัญหามลพิษหมอกควันที่สะสมต่อเนื่องโฆษกกระทรวงกลาโหม กล่าวเพิ่มเติมว่า ปัจจุบัน กองทัพบก โดยมณฑลทหารบกในพื้นที่หลายจังหวัด ได้จัดเครื่องมือช่างและกำลังพลเดินเท้า รวมทั้งชุดแพทย์สนาม กระจายกำลังเพิ่มเติมเข้าไปสำรวจและสนับสนุนการจัดทำแนวกันไฟในพื้นที่จังหวัดเชียงใหม่ ลำพูน แพร่ เลย รวมทั้งจังหวัดนครนายก ปราจีนบุรีและสระบุรี ขณะที่กองทัพเรือ ได้จัดกำลังสนับสนุนในพื้นที่จังหวัดระยอง จันทบุรี และตราด พร้อมกันนี้ กองทัพอากาศ ได้จัดอากาศยานไร้คนขับ ( UAV ) บินถ่ายภาพประเมินสถานการณ์จุดความร้อนในภาพรวม และนำอากาศยาน สนับสนุนการทำงานร่วมกันกรมป้องกันและบรรเทาสาธารณภัย บินโปรยน้ำและสารเคมีควบคุมไฟป่าในหลายพื้นที่อย่างต่อเนื่อง และในวันเดียวกันนี้ กองทัพบก โดยกองทัพภาคที่ 2 อยู่ระหว่างสนับสนุนอากาศยาน ยกขนรถแทรกเตอร์ 2 คัน และรถบรรทุกเล็ก 2 คัน พร้อมน้ำมันเชื้อเพลิงกว่า 2,000 ลิตร เพื่อสนับสนุนภารกิจจัดทำแนวกันไฟในพื้นที่อุทยานแห่งชาติภูกระดึง